text: Ingen grænsekontrol alligevel
  16 september 2011 kl. 09.05
  Den ny regering vil tilbagerulle den grænsekontrol, der ellers var vedtaget.
  Den stærkt omdiskuterede grænsekontrol opgives som følge af folketingsvalget.
  Det oplyser Benny Engelbrecht fra socialdemokratiet.
  Socialdemokratiet var mod grænsekontrollen. Det samme var de radikale, SF og Enhedslisten, og de vil nu bruge deres flertal til at stoppe anlægsbyggeriet ved grænsen.
  Bekæmpelsen mod den grænseoverskridende kriminalitet fortsætter, siger Benny Engelbreht, men resourcerne vil ikke blive brugt på at opføre kontrolanlæg.
  I EU - og især Tyskland - vakte beslutningen om grænsekontrol bestyrtelse. En beslutning, som det nye flertal nu omgør.
  